
Az informatika szerepe a siketek és nagyothallók információs akadálymentesítésében

A kutatásom célja feltárni a hallássérültek (siket és nagyothalló) főbb tanulási sajátosságait, stratégiáit, majd ezek ismeretében módszertani ajánlásokat megfogalmazni eredményesebb oktatásukhoz. 
Kérdőíves vizsgálattal arra a kérdésre kerestem a választ, hogy informatikai felzárkóztatásukat milyen tényezők segítik vagy segíthetik. Dolgozatomban összegyűjtöttem a jelenleg elérhető eszközöket, lehetőségeket. A hallásukban korlátozottak az információs technológiákon keresztül kapják az ismereteket az őket körül vevő világról.
Kutatásom középpontjába állítottam siket és nagyothalló tanulók tanulási stílusának megállapítását is.
Kutatási kérdések:
1. Milyen eltérő tanulási sajátosságai vannak a siket és nagyothalló tanulóknak?
2. Milyen tanulási stratégiák és stílus jellemzi a hallássérült tanulókat a Szitó- és a VARK-féle elmélet szerint?
3. Milyen módszertani következtetésekre juthatunk mindebből?
Kutatási eredmények:
A Szitó- és VARK-féle tanulási stílus kérdőívek segítettek feltárni, hogy mely tanulási módszerek a leghatékonyabbak a hallássérültek számára. Választ kaptam arra is, hogy miért tanulnak meg nehezebben szókincset, valamint megoldást találtam arra is, hogy miként lehetne, illetve kellene javítani a hallássérült tanulók szövegértését.
A kutatási eredmények szerint a hallássérült tanulóknak többet kellene szemléltetni, ábrázolni a jobb megértés érdekében. A kétféle tanulási stílus vizsgálatra kapott eredményeket összevetve a következő megállapítások tehetők. A Szitó- és a VARK-féle kérdőívre kismértékben eltérő eredmények adódtak. A Szitó-féle elmélet szerint a hallásukban korlátozottak inkább vizuális - auditív módon, míg a VARK-féle szerint inkább a motoros, olvasás-írás módszert részesítik előnyben. A vizuális-auditív kategória ez esetben nyilván a jelnyelvi és hangzó beszéd együttes alkalmazását jelenti.
A kutatás eredményei azt igazolják, hogy a hallásukban korlátozott tanulók oktatásában komoly hangsúlyt kell fordítani a szemléltető eszközök bemutatására és ennek a gyakorlati alkalmazására. Minél nagyobb számban kell bilingvális oktatásban (jelnyelv és hangzó beszéd együttes alkalmazása) részesíteni a hallásukban korlátozottakat. Be kellene vezetni a jegyzetelő szolgáltatást, jelnyelvi tolmácsolást, gépelő szolgáltatást (C-print szolgáltatás). 
Minden tudásommal és igyekezetemmel azon vagyok, hogy sorstársaimnak segítségét nyújtsak informatikai tudásuk kiszélesítésében. Naponta tapasztalom, hogy az oktatás komoly hiányosságokkal bír ezen a területen.



